Document ID: 32010R0607

REGOLAMENT TAL-KUMMISSJONI (UE) Nru 607/2010
tad-9 ta’ Lulju 2010
li jemenda r-Regolament tal-Kummissjoni (KE) Nru 1542/2007 dwar il-proċeduri ta’ ħatt l-art u użin ta’ aringi, kavalli u sawrell
IL-KUMMISSJONI EWROPEA,
Wara li kkunsidrat it-Trattat dwar il-Funzjonament tal-Unjoni Ewropea,
Wara li kkunsidrat ir-Regolament tal-Kunsill (KEE) Nru 2847/93 tat-12 ta’ Ottubru 1993 li jistabbilixxi sistema ta’ kontroll li tapplika għall-politika tas-sajd komuni (1) u b’mod partikolari l-artikolu 5(b) tiegħu,
Billi:
(1)
Il-Proċeduri għall-ħatt l-art u l-użin ġew żviluppati f’kooperazzjoni mill-qrib bejn il-Komunità u n-Norveġja u l-Gżejjer Faeroe. Dawn huma stabbiliti fir-Regolament tal-Kummissjoni (KE) Nru 1542/2007 (2). L-ambitu ta’ dawk ir-Regoli kien limitat għal dawk l-istokkijiet li kienu suġġetti għal kooperazzjoni man-Noverġja u l-Gżejjer Faeroe. Madanakollu, iż-żoni li jikkorrispondu mal-komponent tan-nofsinhar tal-kavalli u s-sawrell, kif ukoll żoni oħra suġġetti għal-limitazzjonijiet fuq il-qbid ma kinux koperti. Huwa xieraq li jkun estiż l-ambitu ta’ dawk ir-regoli għaż-żoni kollha fejn kienu stabbiliti l-limitazzjonijiet fuq is-sajd u fejn l-istat tal-konservazzjoni tal-istokkijiet u l-bżonn li jkun żgurat kontroll effettiv jirrikjedi dan.
(2)
Skont l-Artikolu 9(3) tar-Regolament (KE) Nru 1542/2007, il-parti li tiżen il-ħut għandha żżomm reġistru tal-użin, iżda m’hemm l-ebda indikazzjoni dwar il-limitu ta’ żmien li wieħed għandu biex jikkonforma ma’ dan l-obbligu. Sabiex tkun evitata kwalunkwe inċertezza fl-interpretazzjoni ta’ din id-dispożizzjoni, għandha tkun speċifikata skadenza ċara għat-tlestija ta’ dan ir-reġistru.
(3)
Skont l-Artikolu 9(3)(b) tar-Regolament (KE) Nru 1542/2007, kull tagħbija tat-tanker użata biex tittrasporta ħut mix-xatt għall-impjant tal-ipproċessar, għandha tintiżen u tiġi rreġistrata għaliha. Madanakollu, sabiex ikun evitat dewmien bla bżonn biex tkun rilaxxata t-tagħbija, għandu jkun hemm il-possibbiltà li jkun reġistrat il-piż totali tat-tagħbija tat-tankers kollha mill-istess bastiment sakemm dawn it-tagħbijiet tat-tankers ikunu ntiżnu b’mod konsekuttiv u mingħajr interruzzjoni.
(4)
Ir-Regolament (KE) Nru 1542/2007 għandu għalhekk jiġi emendat skont dan.
(5)
L-Artikolu 60 tar-Regolament tal-Kunsill Nru 1224/2009 tal-20 ta’ Novembru 2009 li jistabbilixxi sistema Komunitarja ta’ kontroll għall-iżgurar tal-konformità mar-regoli tal-Politika Komuni tas-Sajd (3), jistabbilixxi r-regoli ġenerali għall-użin tal-prodotti tas-sajd u jagħti s-setgħa lill-Kummissjoni biex tadotta regoli ddettaljati għall-applikazzjoni tiegħu. B’kunsiderazzjoni li dan l-Artikolu se japplika biss mill-1 ta’ Jannar 2011 u minħabba l-urġenza li l-emenda tar-Regolament (KE) Nru 1542/2007 tapplika għall-istaġun tas-sajd 2010, ikun xieraq li l-Artikolu 5(b) tar-Regolament (KEE) Nru 2847/93 jintuża bħala bażi legali għall-din l-emenda.
(6)
Il-Kumitat għas-Sajd u l-Akwakultura ma tax opinjoni fil-limitu ta’ żmien stipulat miċ-Chairman tiegħu,
ADOTTAT DAN IR-REGOLAMENT:
Artikolu 1
Ir-Regolament (KE) Nru 1542/2007 huwa b’hekk emendat kif ġej:
(1)
L-Artikolu 1 huwa sostitwit b’dan li ġej:
“Artikolu 1
Ambitu
Dan ir-Regolament għandu japplika għal qabdiet li jinħattu l-art fl-UE minn bastimenti tas-sajd tal-UE u ta’ pajjiżi terzi, jew minn bastimenti tas-sajd tal-UE f’pajjiżi terzi, ta’ kwantitajiet, għal kull qabda li tinħatt, li taqbeż l-10 tunnellati ta’ aringi (Clupea harengus), kavalli (Scomber scombrus) u sawrell (Trachurus spp.), jew taħlita tagħhom, maqbuda:
(a)
għall-aringi, fiż-żoni ICES (*) I, II, IIIa, IV, Vb, VI u VII;
(b)
għall-kavalli fiż-żoni ICES: IIa, IIIa, IV, Vb, VI, VII, VIII, IX, X, XII, XIV u fl-ilmijiet tal-KE tas-CECAF (**);
(c)
għas-sawrell: żoni ICES IIa, IV, Vb, VI, VII, VIII, IX, X, XII, XIV u fl-ibħra KE tas-CECAF.
(*) Żoni ICES (Kunsill Internazzjonali għall-Esplorazzjoni tal-Ibħra), kif definit fir-Regolament (KE) Nru 218/2009 tal-Parlament Ewropew u tal-Kunsill tal-11 ta’ Marzu 2009 dwar il-preżentazzjoni ta’ statistiċi ta’ qbid nominali mill-Istati Membri li jistadu fil-grigal tal-Atlantiku (ĠU L 87, 31.3.2009, p. 70)." 						
(**) Kumitat tas-Sajd għall-Atlantiku Ċentrali tal-Lvant (CECAF) (Eastern Central Atlantic jew żona tas-sajd ewlenija Nru 34 tal-FAO), kif definit fir-Regolament (KE) Nru 216/2009 tal-Parlament Ewropew u tal-Kunsill tal-11 ta’ Marzu 2009 dwar il-preżentazzjoni ta’ statistiċi ta’ qbid nominali mill-Istati Membri li jistadu f’ċerti żoni li m’humiex fl-Atlantiku tat-Tramuntana (ĠU L 87, 31.3.2009, p. 1)”." 						
(2)
Fl-Artikolu 9, il-paragrafu 3 għandu jiġi sostitwit kif ġej:
“3. Il-parti li tiżen il-ħut għandha żżomm reġistru tal-użin, bil-paġni legati fi ktieb u nnumerati, (reġistru tal-użin). Dan ir-reġistru għandu jimtela immedjatament wara t-tmiem tal-użin ta’ qabda individwali ta’ ħut li tkun inħattet l-art u mhux iktar tard min-23:59 ħin lokali tal-ġurnata tat-tmiem tal-użin. Ir-reġistru tal-użin għandu jindika:
(a)
l-isem u n-numru ta’ reġistrazzjoni tal-bastiment li minnu nħatt l-art il-ħut;
(b)
in-numru tal-identifikazzjoni tat-tankers għall-każijiet fejn il-ħut ġie ttrasportat mill-port tal-ħatt l-art qabel intiżen skont l-Artikolu 7. Kull tagħbija tat-tanker għandha tintiżen u tiġi rreġistrata separatament. Madanakollu l-piż totali tat-tagħbijiet tat-tankers kollha mill-istess bastiment jista’ jiġi reġistrat bħala ammont wieħed f’każ li dawn it-tagħbijiet tat-tankers ikunu ntiżnu b’mod konsekuttiv u mingħajr interruzzjoni;
(c)
l-ispeċi tal-ħut;
(d)
il-piż ta’ kull ħatt l-art;
(e)
id-data u l-ħin tal-bidu u t-tmiem tal-użin.”
Artikolu 2
Dan ir-Regolament jidħol fis-seħħ fil-jum wara l-pubblikazzjoni tiegħu f’Il-Ġurnal Uffiċjali tal-Unjoni Ewropea.
Dan ir-Regolament għandu jorbot fl-intier tiegħu u jkun direttament applikabbli fl-Istati Membri kollha.
Magħmul fi Brussell, id-9 ta’ Lulju 2010.

Labels: 10
8
12
6